Beboerne på den lille, lukkede Færøvej i Hjørring blev brat vækket klokken halv fem fredag morgen af brandbiler og politisirener. Årsagen var en brand i en aviscontainer og en personbil, der stod tæt op af en garagebygning på vejen. - Branden er formentlig påsat. Det tyder de første undersøgelser af stedet på, siger vagtchef ved Nordjyllands Politi, Per Jørgensen. Heldigvis undslap garagen flammerne, og beredskabet fik ilden under kontrol. Teknikere skal nu se nærmere på brandstedet for præcis at klarlægge, hvordan branden er opstået. - Det er svært at sige, om det er drengestreger. Det er rigtig svært at sige, siger Per Jørgensen. Har du set noget, eller har du oplysninger om morgenens brand i Hjørring, kan Nordjyllands Politi kontaktes på telefon 114.

Opsummering:
En aviscontainer og en bil brød tidligt fredag morgen i brand. Politiet mener, branden var påsat.